UAC มั่นใจ 2H58 แผนซื้อกิจการพลังงานชัดเจน-ปีนี้ทำรายได้ตามเป้า
UAC มั่นใจครึ่งปีหลังชัดเจนแผนซื้อกิจการด้านพลังงานอย่างน้อย 1 แห่ง ตั้งเป้าสัดส่วนรายได้ของธุรกิจเทรดดิ้ง และธุรกิจพลังงานอยู่ที่ระดับเท่าๆกันคือ 50 : 50% คาดปีนี้ทำรายได้ตามเป้าที่บริษัทวางไว้ 1,500 ลบ.
17 ส.ค. 2558

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า บริษัทคาดว่าในครึ่งปีหลัง 58 จะมีความชัดเจนในเรื่องของแผนการซื้อกิจการตามนโยบายของบริษัทฯอย่างน้อยอีก 1 แห่ง ซึ่งคาดว่าจะเป็นธุรกิจที่เกี่ยวเนื่องกับธุรกิจด้านพลังงานทดแทน โดยบริษัทตั้งเป้าสัดส่วนรายได้ของธุรกิจเทรดดิ้ง และธุรกิจพลังงานอยู่ที่ระดับเท่าๆกันคือ 50 : 50%
สำหรับทิศทางการเติบโตของธุรกิจในครึ่งปีหลัง 58 คาดว่าผลการดำเนินงานจะกลับมาโดดเด่นได้อีกครั้ง จากการปรับกลยุทธ์การขยายตลาดในธุรกิจเคมีภัณฑ์ เพื่อต่อยอดธุรกิจ หลังจากการควบรวมกิจการระหว่าง APC แล้ว โดยการมุ้งเน้นการขยายฐานลูกค้า และเปิดตลาดใหม่ โดยเฉพาะตลาดประเทศเพื่อนบ้าน เช่น พม่า กัมพูชา และลาว
ส่วนการดำเนินการขายไฟฟ้าในรูปแบบเชิงพาณิชย์ของโรงงานผลิตไฟฟ้าจากก๊าซชีวภาพ โดยใช้หญ้าเนเปียร์เป็นเชื้อเพลิง ที่ อ.แม่แตง จ.เชียงใหม่ มีกำลังการผลิตไฟฟ้า 1.5 เมกะวัตต์ ปัจจุบันรอเพียงสัญญาซื้อขายไฟฟ้าจากสำนักงานคณะกรรมการกำกับกิจการพลังงาน (สกพ.) ซึ่งคาดว่าจะทราบความชัดเจนได้ภายในเดือนกันยายนนี้
พร้อมมั่นใจว่าจะสามารถทำรายได้ตามเป้าที่บริษัทวางไว้ 1,500 ล้านบาท เพราะการเติบโตของธุรกิจพลังงานที่ทยอยเปิดดำเนินการเพิ่มขึ้น เช่น โครงการติดตั้ง โซลาร์รูฟ ที่ จ.สมุทรปราการ มีกำลังการผลิต 924.56 kW และที่ จ. สุราษฎร์ธานี มีกำลังการผลิต 750.20 kW ได้ดำเนินการขายไฟฟ้าเชิงพาณิชย์แล้ว รวมทั้งโครงการโรงงานผลิตไฟฟ้าจากก๊าซชีวภาพ (CBG 2) ที่ อ.แม่แตง จ.เชียงใหม่ ดำเนินการแล้วเสร็จเช่นกัน  บวกกับการรับรู้รายได้จากการเข้าซื้อกิจการของ APC ทำให้บริษัทรับรู้รายได้ประมาณ 400 ล้านบาท
 